เรื่องร้องเรียน (สอบถาม,ความปลอดภัย) วันที่ 2023-03-22 02:24:55 — แขวงเสาชิงช้า เขตพระนคร กรุงเทพมหานคร
เรียน ผู้ว่าราชการกรุงเทพมหานคร, ปลัดกรุงเทพมหานคร

ตามที่สำนักเทศกิจได้มีหนังสือ ที่ กท 1402/1359 ลงวันที่ 15 มีนาคม 2566 เรื่อง ขอรายชื่อข้าราชการกรุงเทพมหานครเข้ารับการฝึกอบรมโครงการพัฒนาศักยภาพและประสิทธิภาพการปฏิบัติงานสำหรับผู้ปฏิบัติงานสายงานเทศกิจ ระดับปฏิบัติการเชิงพื้นที่ รายละเอียดตามภาพที่แนบ นั้น

ข้าพเจ้าขอสอบถามและตั้งข้อสังเกตดังนี้
1. ระยะเวลาการฝึกอบรมโครงการดังกล่าว ใช้เวลาถึง 10 วัน 9 คืน โดยเป็นการฝึกอบรมแบบพักค้างนั้น จึงอยากทราบถึงเหตุผลและความจำเป็นในการฝึกอบรมที่ต้องใช้เวลาจำนวนมากถึงเพียงนั้น
2. การฝึกอบรมดังกล่าวเป็นการฝึกอบรมแบบพักค้าง ต่างจังหวัด เหตุผลใดถึงต้องทำการแบบพักค้างที่ต่างจังหวัด เป็นการสิ้นเปลืองงบประมาณของกรุงเทพมหานครหรือไม่ เหตุใดจึงไม่สามารถจัดอบรมในเขตกรุงเทพมหานครได้ อีกทั้งเทคโนโลยีในปัจจุบันสามารถอบรมแบบออนไลน์ได้ เหตุใดท่านจึงไม่เลือกใช้วิธีที่ประหยัดงบประมาณของกรุงเทพมหานคร
3. หากการฝึกอบรมใช้วิธีการอบรมแบบออนไลน์หรือฝึกอบรมแบบไปกลับหรือการขอความอนุเคราะห์หน่วยงานในสังกัดกรุงเทพมหานคร เช่น ห้องประชุม กทม.2, มหาวิทยาลัยนวมินฯ ใช้สถานที่ในการฝึกอบรม จะทำให้กรุงเทพมหานครประหยัดงบประมาณที่มาจากภาษีประชาชนได้หรือไม่ อย่างไร 
4. การจัดอบรมดังกล่าว มีการแบ่งแยกการอบรมเฉพาะตำแหน่งหรือไม่ หากไม่มีการแยกการฝึกอบรมท่านคิดว่าการอบรมจะมีประสิทธิภาพ ตรงตามเนื้องาน หรือวัตถุประสงค์ในการฝึกอบรมหรือไม่อย่างไร
5. ในการฝึกอบรมซึ่งต้องใช้ระยะเวลายาวนานถึง 10 วัน บางตำแหน่งไม่มีบุคลากรที่จะปฏิบัติงานแทนได้ หรือไม่มีบุคลากรอย่างเพียงพอแต่การบริการประชาชนและการทำงานมิอาจรอได้ ท่านจะแก้ปัญหานี้อย่างไร และท่านเห็นความสำคัญเรื่องการบริการประชาชนหรือไม่
6. หลักสูตรการฝึกอบรมดังกล่าว ตรงตามมาตรฐานกำหนดตำแหน่งตามที่ ก.ก. กำหนดหรือไม่อย่างไร
7. โครงการฝึกอบรมดังกล่าวมีการรับฟังความคิดเห็นจากผู้ปฏิบัติงานหรือไม่ว่าประสงค์อบรมหลักสูตรใด อบรมด้วยวิธีใด หากมีการรับฟังขอทราบผลการสำรวจความคิดเห็น 
8. หากผู้เข้ารับการอบรมประสบอุบัติเหตุหรือได้รับอันตรายจากการฝึกอบรมหรือเกิดโรคประจำตัวท่านมีแผนการบริหารจัดการหรือไม่อย่างไร
9. โครงการฝึกอบรมดังกล่าวได้ดำเนินการตามนโยบายผู้ว่าราชการกรุงเทพมหานคร ข้อ 25 "ประเมินประสิทธิภาพและความคุ้มค่าในโครงการของ กทม." หรือไม่อย่างไร
10. โครงการฝึกอบรมดังกล่าวได้ดำเนินการตามนโยบายผู้ว่าราชการกรุงเทพมหานคร ข้อ 111 "จัดทำงบประมาณแบบฐานศูนย์ (zero-based budgeting)" หรือไม่ อย่างไร
11. โครงการฝึกอบรมดังกล่าวมีช่วงระยะเวลาในการฝึกอบรมในวันเสาร์และวันอาทิตย์ การกระทำดังกล่าวเป็นการเบียดบังเวลาส่วนตัวของผู้เข้าร่วมการฝึกอบรมหรือไม่อย่างไร กรุณาชี้แจงถึงเหตุผลและความจำเป็นในการต้องฝึกอบรมในวันเสาร์อาทิตย์
12. โครงการฝึกอบรมดังกล่าวเป็นการฝึกอบรมหลายตำแหน่งรวมกัน เหตุใดจึงไม่ทำการอบรมแยกแต่ละตำแหน่ง เพื่อให้ตรงตามมาตรฐานกำหนดตำแหน่ง
13. โครงการฝึกอบรมดังกล่าวใช้งบประมาณของกรุงเทพมหานครจำนวนเท่าใด คุ้มค่ากับการใช้งบประมาณที่มาจากภาษีประชาชนหรือไม่ อย่างไร 
14. โครงการฝึกอบรมซึ่งจัดขึ้นที่โรงแรมต่างจังหวัดรุ่นละ 10 วัน รวม 3 รุ่น 30 วัน ดังกล่าวใช้งบประมาณของกรุงเทพมหานครจำนวนมากเหมาะสมกับการจัดเก็บรายได้ของกรุงเทพมหานครในปัจจุบันหรือไม่ รวมถึงสภาพเศรษฐกิจในปัจจุบันหรือไม่
15. การฝึกอบรมควรใช้ระบบความสมัครใจของผู้เข้ารับการฝึกอบรมดีกว่าการใช้ระบบบังคับเข้าฝึกอบรมหรือไม่
16. โครงการฝึกอบรมดังกล่าวมีการวัดผลผู้เข้าร่วมการอบรมหรือไม่ อย่างไร วิธีการใดและมีความน่าเชื่อถือเพียงใด
17. ผู้บริหารกรุงเทพมหานครฝ่ายการเมืองเห็นชอบกับโครงการนี้แล้วหรือไม่อย่างไร
       จึงเรียนมาเพื่อโปรดพิจารณา